

VLADA REPUBLIKE HRVATSKE

Zagreb, 30. lipnja 2023.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predlagatelj:** | Središnji državni ured za razvoj digitalnog društva |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |
| --- | --- |
| **Predmet:** | Prijedlog odluke o osnivanju Vijeća za državnu informacijsku infrastrukturu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 4. stavka 1. Uredbe o uspostavljanju javnog Registra za koordinaciju projekata izgradnje državne informacijske infrastrukture („Narodne novine“, br. 134/14. i 40/16.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2023. donijela

**O D L U K U**

**o osnivanju Vijeća za državnu informacijsku infrastrukturu**

**I.**

U svrhu praćenja i koordinacije razvoja državne informacijske infrastrukture i pripremu izvješća Vladi Republike Hrvatske osniva se Vijeće za državnu informacijsku infrastrukturu (u daljnjem tekstu: Vijeće).

**II.**

Članovi Vijeća su:

* predstavnik tijela državne uprave nadležnog za poslove razvoja digitalnog društva
* predstavnik tijela državne uprave nadležnog za poslove financija
* predstavnik tijela državne uprave nadležnog za poslove regionalnoga razvoja i fondova Europske unije
* predstavnik tijela državne uprave nadležnog za poslove rada, mirovinskoga sustava, obitelji i socijalne politike
* predstavnik tijela državne uprave nadležnog za poslove pravosuđa i uprave
* predstavnik tijela državne uprave nadležnog za unutarnje poslove
* predstavnik tijela državne uprave nadležnog za poslove znanosti i obrazovanja
* predstavnik tijela državne uprave nadležnog za poslove gospodarstva i održivog razvoja
* predstavnik tijela državne uprave nadležnog za poslove mora, prometa i infrastrukture
* predstavnik tijela državne uprave nadležnog za poslove središnje javne nabave
* predstavnik Ureda predsjednika Vlade Republike Hrvatske
* Predstavnik Glavnog tajništva Vlade Republike Hrvatske
* predstavnik Sigurnosno obavještajne agencije
* predstavnik Zavoda za sigurnost informacijskih sustava
* predstavnik Hrvatske akademske i istraživačke mreže (CARNET)
* predstavnik Agencije za podršku informacijskim sustavima i informacijskim tehnologijama d.o.o.
* predstavnik Agencije za komercijalnu djelatnost d.o.o.
* predstavnik Financijske agencije (FINA).

U slučaju spriječenosti člana Vijeća u sudjelovanju rada Vijeća, zamjenjuje ga njegov zamjenik.

Čelnici tijela iz stavka 1. ove točke imenovat će članove Vijeća i zamjenike članova Vijeća iz reda državnih dužnosnika ili državnih službenika koji imaju stručna znanja i kompetencije iz područja zadaća Vijeća.

Osobe ovlaštene za zastupanje pravnih osoba iz stavka 1. ove točke imenovat će članove Vijeća i zamjenike članova Vijeća iz reda zaposlenih u toj pravnoj osobi koji imaju stručna znanja i kompetencije iz područja zadaća Vijeća.

**III.**

Vijećem predsjedava čelnik tijela državne uprave nadležnog za poslove razvoja digitalnog društva, a u slučaju njegove odsutnosti Vijećem predsjedava njegov zamjenik.

Na poziv predsjednika Vijeća, sjednicama Vijeća mogu prisustvovati i predstavnici drugih nadležnih tijela, ustanova i institucija te stručnjaci iz drugih relevantnih područja, bez prava glasa.

Na sjednice se obavezno pozivaju čelnici i predstavnici drugih tijela, ustanova i institucija kad se raspravlja o projektima i aktivnostima iz djelokruga tog tijela, ustanove ili institucije.

**IV.**

Vijeće obavlja sljedeće zadaće:

* daje preporuke za određivanje kriterija za pohranu podataka u podatkovne centre
* daje suglasnost za Godišnji plan rada, razvoja i integracije dijeljenih usluga, te prihvaća cjenik usluga i Katalog usluga Centra dijeljenih usluga
* odobrava tehničke standarde i način povezivanja na komponente središnjeg sustava interoperabilnosti
* daje mišljenje za odobravanje projekata državne informacijske infrastrukture.

Vijeće se sastaje po potrebi, a najmanje dva puta godišnje.

Sjednice Vijeća saziva predsjednik Vijeća.

Vijeće odlučuje većinom glasova prisutnih. U slučaju jednakog broja glasova, odlučuje glas predsjednika Vijeća.

Predsjednik i članovi Vijeća te njihovi zamjenici za sudjelovanje u radu Vijeća nemaju pravo na nagradu niti naknadu troškova.

Vijeće će jednom godišnje, do 31. ožujka tekuće godine za prošlu kalendarsku godinu, o svom radu izvješćivati Vladu Republike Hrvatske u okviru Izvješća o radu i razvoju državne informacijske infrastrukture.

**V.**

Stručne, administrativne i organizacijske poslove za Vijeće obavlja Središnji državni ured za razvoj digitalnog društva.

Za operativnu provedbu zadaća iz točke IV. stavka 1. ove Odluke Vijeće može odlukom osnivati radne skupine.

Vijeće između svojih članova imenuje koordinatore radnih skupina iz stavka 2. ove točke te im daje odgovarajuće smjernice za rad.

Na poziv predsjednika Vijeća, sjednicama Vijeća mogu prisustvovati članovi radnih skupina iz stavka 2. ove točke, bez prava glasa.

**VI.**

Zadužuje se Središnji državni ured za razvoj digitalnog društva da o ovoj Odluci obavijesti tijela i pravne osobe iz točke II. stavka 1. ove Odluke u roku od osam dana od dana njezinog stupanja na snagu.

Zadužuju se čelnici tijela i osobe ovlaštene za zastupanje pravnih osoba iz točke II. stavka 1. ove Odluke da u roku od osam dana od dana primitka obavijesti iz stavka 1. ove točke imenuju članove i zamjenike članova Vijeća i o tome obavijeste Središnji državni ured za razvoj digitalnog društva.

**VII.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**Obrazloženje**

Temeljem odredbe članka 4. stavka 1. Uredbe o uspostavljanju javnog Registra za koordinaciju projekata izgradnje državne informacijske infrastrukture („Narodne novine“, br. 134/14 i 40/16), ovom Odlukom Vlada Republike Hrvatske osniva Vijeće za državnu informacijsku infrastrukturu (u daljnjem tekstu: Vijeće) kao stručno i operativno tijelo u svrhu praćenja i koordinacije razvoja državne informacijske infrastrukture.

Odlukom se uređuje sastav Vijeća od 16 članova koji imaju zamjenike, a za predsjedavatelja Vijeća određuje se čelnik tijela državne uprave nadležnog za poslove razvoja digitalnog društva. Odlukom se uređuju i zadaće Vijeća, definiraju prava i obaveze članova Vijeća, kao i svih drugih tijela i osoba koje će biti uključeni u rad Vijeća.

Vijeće kao stručno i operativno tijelo upravljanja državnom informacijskom infrastrukturom daje preporuke za određivanje kriterija za pohranu podataka u podatkovne centre na području Republike Hrvatske, prihvaća Cjenik korištenja usluga te prihvaća Katalog usluga Centra dijeljenih usluga, koji je važan je zbog osiguravanja primjene najviših standarda razvoja IT infrastrukture koja je potrebna za pružanje usluga javne uprave građanima i pravnim osobama kako bi javna uprava na siguran, transparentan i jednak način mogla izgraditi, razvijati, unaprjeđivati i pružati usluge digitalnog društva.

Za provedbu ove Odluke nisu potrebna dodatna sredstva u Državnom proračunu Republike Hrvatske.